קרין נהון

קרין נָהוֹן (לשעבר קרין ברזילי-נהון; נולדה ב-6 בדצמבר 1972) היא חוקרת ישראלית, ומרצה בכירה בתחום הפוליטיקה של המידע ובנושאי חברה וטכנולוגיה.

נהון מכהנת כפרופסור חבר בבית הספר למידע באוניברסיטת וושינגטון, וכפרופסור חבר בבית הספר לאודר לממשל, דיפלומטיה ואסטרגיה באוניברסיטת רייכמן. עמדה בעבר בראש "המרכז למידע ולחברה" באוניברסיטת וושינגטון והייתה נשיאת איגוד האינטרנט הישראלי בשנים 2017–2021.

ביוגרפיה 
נהון נולדה וגדלה בחולון, בת זקונים לאודט ומרסל נהון, שעלו מלבנון בשנת 1970, לפני פרוץ מלחמת האזרחים הלבנונית.

היא בעלת תארים במדע המדינה, במדעי המחשב, ובניהול מאוניברסיטת תל אביב. בשנת 2004 השלימה עבודת דוקטורט בניהול מערכות מידע באוניברסיטת תל אביב.

שימשה בתפקידי מחקר בכירים בתעשיית ההיי-טק. הרצתה בפקולטה לניהול באוניברסיטת תל אביב ובמכללה האקדמית תל אביב יפו. משנת 2004 היא חברת סגל קבועה בבית הספר למידע, וחברת סגל נלווית בחוג לתקשורת באוניברסיטת וושינגטון. משנת 2006 היא מנהלת את מושב הקהילות הווירטואליות בכנס HICSS, ומשנת 2013 נבחרה לנהל את כל מסלול מדיה חברתיים ודיגיטליים בכנס זה.

בצד מחקריה ופרסומיה היא פעילה ציבורית וחברתית בכל הקשור לעיצוב מדיניות מידע וטכנולוגיה בישראל. ב-2007 הייתה מהקולות המובילים במאבק נגד הצעת החוק להגבלת גישה לאתרי אינטרנט למבוגרים, ופרסמה כמה גילויי דעת המזהירים מהסדרה של סינון תכנים באינטרנט או צנזורה של מידע על ידי המדינה. משנת 2004 משמשת כיועצת לתת-ועדת האינטרנט ולוועדת המדע בכנסת. היא כותבת באתר האינטרנט ynet ומשמשת כמומחית ויועצת למקבלי החלטות בנושא חברת המידע. בשנת 2005 עמדה אקדמית בראש המשלחת הממלכתית של מדינת ישראל, שנשלחה לוועידת חברת המידע העולמית שנערכה בתוניס (WSIS). ייצגה את ישראל כשהשתתפה לראשונה בוועדת המדע והטכנולוגיה לפיתוח באו"ם במאי 2009.

החל מ-2008 חוקרת נהון את ויראליות ההפצה של המידע. ב-2013 פורסם הספר "Going Viral", אותו כתבה יחד עם ג'ף המסליי (Jeff Hemsley). על מחקרה בתחום, ועל הספר שהייתה שותפה לכתיבתו, זכתה בשנתיים שלאחר פרסומו בשלושה פרסים: "Best Information Science Award" של האגודה העולמית למדעי המידע, "Outstanding Academic Title" על ידי איגוד הספרנים האמריקאי ו"פרס פינקלר", המוענק על הישג בולט בתחום המידע בישראל.

בפברואר 2012 הגישה עתירה לבג"ץ בסוגיית המאגר הביומטרי והשלכותיו על הזכות לפרטיות.

ב-2017 דורגה במקום ה-24 ברשימת הנשים המשפיעות ביותר של מגזין פורבס ישראל.

בינואר 2021 הודיעה על הצטרפותה למפלגת "הישראלים" בראשות רון חולדאי. בסופו של דבר המפלגה התפרקה ולא התמודדה בבחירות.

נהון היא פעילה מובילה במחאה נגד הרפורמה המשפטית, מובילה קבוצות עדכונים בנושא המחאה, מרבה להתראיין בתקשורת בנושא זה ונואמת בהפגנות.

לאחר פרוץ מלחמת חרבות ברזל מובילה נהון את חמ"ל הנעדרים של תנועת המחאה "אחים לנשק". החמ"ל מסייע למערכות הביטחון לאתר את הנעדרים באמצעים טכנולוגיים חדשניים.

חברויות בגופים ציבוריים
עד שנת 2015, כיהנה כחברת הוועד מנהל של "הסדנא לידע ציבורי".

לאחר ששימשה חברת הוועד המנהל של איגוד האינטרנט הישראלי, נבחרה לשמש נשיאת האיגוד מינואר 2017, ומילאה את התפקיד במשך 5 שנים, עד סוף 2021 - מלוא תקופת הכהונה המוגדרת בתקנון האיגוד.

נהון חברת הנהלות "התנועה לחופש המידע" והחל מ-2013, חברת ועד חיצונית בוועד המנהל של עמותת "ויקימדיה ישראל". בנוסף, היא חברה בקבינט התקשוב הממשלתי, וממקימי התנועה לזכויות דיגיטליות.

הייתה נשואה לפרופ' גד ברזילי, והיא אם לשני בנים מנישואיה אלה. נהון מתגוררת ברמת גן עם בן זוגה, מיכאל איתן.

קישורים חיצוניים 

 

 
  
 מדען אורח - פרופ' קרין נהון, באתר "אלכסון"
 
 
 
 ענת ביין-לובוביץ', "אנחנו מגיעים עכשיו לשיא של מאבק הטיטאנים בין מדינות לתאגידים כמו גוגל ופייסבוק. ואנחנו, הציבור, נמצאים על הטריבונה", באתר גלובס, 12 ביולי 2017
 
 
 
מכּתביה:
 
 קרין ברזילי-נהון וגד ברזילי, חופש הביטוי המעשי והמדומיין באינטרנט: על בטלותה והולדתה המחודשת של הצנזורה
 קרין ברזילי-נהון, פערים וביטים: תפיסות ודרכים למדידת פערים דיגיטליים
 קרין ברזילי-נהון, 2007, סקירה והשוואה לגבי הסדרה של סינון תכנים לקטינים בארצות שונות, דו"ח איגוד האינטרנט הישראלי עבור ועדת הכלכלה בכנסת
 בלוג "יומן תוניס" שליווה את המשלחת הישראלית בוועידת הפסגה העולמית
 קרין נהון, קול פרטי: הפוליטיקה של המאגר הביומטרי, בקובץ מן הפרט אל הכלל: פרטיות וחברת המעקב, אוניברסיטת תל אביב

הערות שוליים

מדעניות ישראליות
מדענים ישראלים
חוקרות אינטרנט ישראליות
חוקרי אינטרנט ישראלים
סגל אוניברסיטת וושינגטון
סגל המרכז הבינתחומי הרצליה: ממשל, דיפלומטיה ואסטרטגיה
סגל אוניברסיטת רייכמן: ממשל, דיפלומטיה ואסטרטגיה
יושבי ראש ונשיאי עמותות
מנהלות ישראליות
מנהלים ישראלים
איגוד האינטרנט הישראלי
בוגרות תיכון אילון/חדש (חולון)
בוגרי תיכון אילון/חדש (חולון)
בעלות תואר דוקטור מאוניברסיטת תל אביב
בעלי תואר דוקטור מאוניברסיטת תל אביב
רמת גן: אישים
ישראליות שנולדו ב-1972
ישראלים שנולדו ב-1972